FI Euroopan unionin virallinen lehti L 360/13

KOMISSION DELEGOITU ASETUS (EU) N:o 1336/2014,

annettu 16 päivänä joulukuuta 2014,

maito- ja maitotuotealan tilapäisistä poikkeustoimenpiteistä voin ja rasvattoman maitojauheen julkisen interventiojakson aikaistamiseksi vuonna 2015

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 219 artiklan 1 kohdan yhdessä 228 artiklan kanssa,

sekä katsoo seuraavaa:

(1) Venäjän hallitus otti 7 päivänä elokuuta 2014 käyttöön tiettyjen tuotteiden, kuten maidon ja maitotuotteiden, tuontikiellon unionista Venäjälle. Tämä kielto on aiheuttanut markkinahäiriöitä ja hintojen huomattavaa alentumista tärkeiden vientimarkkinoiden yhtäkkiä kadotessa.

(2) Asetuksen (EU) N:o 1308/2013 12 artiklan d alakohdassa säädetään, että voin ja rasvattoman maitojauheen julkinen interventio on mahdollista 1 päivästä maaliskuuta 30 päivään syyskuuta.

(3) Sen vuoksi on syntynyt tilanne, jossa asetuksen (EU) N:o 1308/2013 mukaisesti käytettävissä olevat toimenpiteet ovat ilmeisesti riittämättömiä markkinahäiriöiden korjaamiseksi.

(4) Komission delegoidulla asetuksella (EU) N:o 949/2014 (2) voin ja rasvattoman maitojauheen julkista interventiojaksoa pidennettiin 31 päivään joulukuuta 2014.

(5) Voin ja rasvattoman maitojauheen hinnat unionissa ovat edelleen alentuneet, ja alentumispaineen oletetaan todennäköisesti jatkuvan.

(6) Sellaisen tilanteen helpottamiseksi, jossa hintojen alentuminen jatkuisi ja pahentaisi markkinahäiriöitä, on olennaisen tärkeää, että voin ja rasvattoman maitojauheen julkinen interventio on käytettävissä myös 31 päivän joulukuuta 2014 jälkeen.

(7) Sen vuoksi on tarpeen vahvistaa voin ja rasvattoman maitojauheen interventio-ostojen alkamisajankohdaksi vuoden 2015 osalta 1 päivä tammikuuta.

(8) Jotta markkinoihin kohdistuisi välittömiä vaikutuksia ja jotta hinnat vakautuisivat, tässä asetuksessa säädetyn tilapäisen toimenpiteen olisi tultava voimaan seuraavana päivänä sen jälkeen, kun asetus on julkaistu,

ON HYVÄKSYNYT TÄMÄN ASETUKSEN:

1 artikla

Poiketen siitä, mitä asetuksen (EU) N:o 1308/2013 12 artiklan d alakohdassa säädetään, vuonna 2015 voin ja rasvattoman maitojauheen julkinen interventio on mahdollista 1 päivästä tammikuuta30 päivään syyskuuta.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä joulukuuta 2014. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Komission delegoitu asetus (EU) N:o 949/2014, annettu 4 päivänä syyskuuta 2014, maito- ja maitotuotealan tilapäisistä poikkeustoimenpiteistä voin ja rasvattoman maitojauheen julkisen interventiojakson pidentämiseksi vuonna 2014 (EUVL L 265, 5.9.2014, s. 21).